CELEX: 32004R0993
Language: el
Date: 2004-05-17 00:00:00
Title: Κανονισμός (ΕΚ) αριθ. 993/2004 του Συμβουλίου, της 17ης Μαΐου 2004, για την τροποποίηση των κανονισμών (ΕΚ) αριθ. 658/2002 για την επιβολή οριστικού δασμού αντιντάμπινγκ επί των εισαγωγών νιτρικού αμμωνίου, καταγωγής Ρωσίας, και (EΚ) αριθ. 132/2001 για την επιβολή οριστικού δασμού αντιντάμπινγκ και την οριστική είσπραξη του προσωρινού δασμού αντιντάμπινγκ στις εισαγωγές νιτρικού αμμωνίου, καταγωγής Πολωνίας και Ουκρανίας, καθώς και για την περάτωση της διαδικασίας αντιντάμπινγκ όσον αφορά τις εισαγωγές, καταγωγής Λιθουανίας

19.5.2004   
            
            
               EL
            
            
               Επίσημη Εφημερίδα της Ευρωπαϊκής Ένωσης
            
            
               L 182/28
            
         
      ΚΑΝΟΝΙΣΜΌΣ (ΕΚ) αριθ. 993/2004 ΤΟΥ ΣΥΜΒΟΥΛΊΟΥ
   
   της 17ης Μαΐου 2004
   για την τροποποίηση των κανονισμών (ΕΚ) αριθ. 658/2002 για την επιβολή οριστικού δασμού αντιντάμπινγκ επί των εισαγωγών νιτρικού αμμωνίου, καταγωγής Ρωσίας, και (ΕΚ) αριθ. 132/2001 για την επιβολή οριστικού δασμού αντιντάμπινγκ και την οριστική είσπραξη του προσωρινού δασμού αντιντάμπινγκ στις εισαγωγές νιτρικού αμμωνίου, καταγωγής Πολωνίας και Ουκρανίας, καθώς και για την περάτωση της διαδικασίας αντιντάμπινγκ όσον αφορά τις εισαγωγές, καταγωγής Λιθουανίας
   ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ,
   Έχοντας υπόψη:
   τη Συνθήκη για την ίδρυση της Ευρωπαϊκής Κοινότητας,
   τον κανονισμό (ΕΚ) αριθ. 384/96 του Συμβουλίου, της 22ας Δεκεμβρίου 1995, για την άμυνα κατά των εισαγωγών που αποτελούν αντικείμενο ντάμπινγκ εκ μέρους χωρών μη μελών της Ευρωπαϊκής Κοινότητας (1) (εφεξής «βασικός κανονισμός»),και ιδίως το άρθρο 8, το άρθρο 11, παράγραφος 3, το άρθρο 21 και το άρθρο 22, σημείο γ),
   την πρόταση που υπέβαλε η Επιτροπή μετά από διαβουλεύσεις με τη Συμβουλευτική Επιτροπή,
   Εκτιμώντας τα εξής :
   Α.   ΔΙΑΔΙΚΑΣΙΑ
   1.   Ισχύοντα μέτρα
   
               (1)
            
            
               Μετά από επανεξέταση ενόψει της λήξεως ισχύος και ενδιάμεση επανεξέταση, με τον κανονισμό αριθ. 658/2002 (2), το Συμβούλιο επέβαλε οριστικό δασμό αντιντάμπινγκ στις εισαγωγές νιτρικού αμμωνίου («υπό εξέταση προϊόν»), καταγωγής Ρωσικής Ομοσπονδίας («Ρωσία»). Με τον κανονισμό (ΕΚ) αριθ. 132/2001 (3), το Συμβούλιο επέβαλε οριστικό δασμό αντιντάμπινγκ στις εισαγωγές νιτρικού αμμωνίου, καταγωγής Ουκρανίας.
            
         
               (2)
            
            
               Τα μέτρα συνίστανται σε ειδικό δασμό 47,07 EUR/τόνο στην περίπτωση της Ρωσίας και σε 33,25 EUR/τόνο στην περίπτωση της Ουκρανίας.
            
         2.   Έρευνα
   
               (3)
            
            
               Στις 20 Μαρτίου 2004, η Επιτροπή ανήγγειλε, μέσω δημοσίευσης ανακοίνωσης στην Επίσημη Εφημερίδα της Ευρωπαϊκής Ένωσης
                   (4), την έναρξη ενδιάμεσης μερικής επανεξέτασης των ισχυόντων μέτρων (εφεξής «μέτρα»), σύμφωνα με το άρθρο 11, παράγραφος 3 και το άρθρο 22, σημείο γ) του βασικού κανονισμού.
            
         
               (4)
            
            
               Η επανεξέταση κινήθηκε με πρωτοβουλία της Επιτροπής για να εξετασθεί κατά πόσο, ως συνέπεια της διεύρυνσης της Ευρωπαϊκής Ένωσης την 1η Μαΐου 2004 («διεύρυνση») και λαμβανομένης υπόψη της πτυχής του κοινοτικού συμφέροντος, πρέπει να προσαρμοσθούν τα μέτρα ώστε να αποφευχθούν απότομες και υπερβολικές αρνητικές επιπτώσεις σε όλα τα ενδιαφερόμενα μέρη, συμπεριλαμβανομένων των χρηστών, των διανομέων και των καταναλωτών.
            
         3.   Μέρη που αφορά η έρευνα
   
               (5)
            
            
               Όλα τα ενδιαφερόμενα μέρη που είναι γνωστά στην Επιτροπή, συμπεριλαμβανομένων του κοινοτικού κλάδου παραγωγής, των ενώσεων παραγωγών ή χρηστών στην Κοινότητα, των εξαγωγέων/παραγωγών στις ενδιαφερόμενες χώρες, των εισαγωγέων και των ενώσεών τους και των αρμόδιων αρχών των ενδιαφερόμενων χωρών καθώς και όλων των ενδιαφερόμενων μερών στα δέκα νέα κράτη μέλη που προσεχώρησαν στην Ευρωπαϊκή Ένωση την 1η Μαΐου 2004 («ΕΕ των 10»), ερωτήθηκαν σχετικά με την έναρξη της έρευνας και τους δόθηκε η δυνατότητα να γνωστοποιήσουν τις απόψεις τους γραπτώς, να υποβάλλουν πληροφορίες και να προσκομίσουν τα σχετικά αποδεικτικά στοιχεία εντός της προθεσμίας που ορίζεται στην ανακοίνωση για την έναρξη διαδικασίας. Δεκτά σε ακρόαση έγιναν όλα τα ενδιαφερόμενα μέρη που υπέβαλαν σχετική αίτηση και απέδειξαν ότι είχαν ειδικούς λόγους για να γίνουν δεκτά σε ακρόαση.
            
         
               (6)
            
            
               Προς το σκοπό αυτό, κατέστησαν γνωστές τις απόψεις τους τα ακόλουθα μέρη:
               
                           α)
                        
                        
                           Ένωση κοινοτικών παραγωγών:
                           
                                        
                                    
                                    
                                       European Fertilizers Manufacturers Association (EFMA)
                                    
                                 
                     
                           β)
                        
                        
                           Παραγωγοί-εξαγωγείς:
                           
                                        
                                    
                                    
                                       Nak Azot, Μόσχα, Ρωσία
                                    
                                 
                                        
                                    
                                    
                                       OAO “Kirovo — Chepetsky Chimkombinat, Kirovo — Chepetsk, Ρωσία
                                    
                                 
                                        
                                    
                                    
                                       Cherkasy Azot, Cherkasy, Ουκρανία
                                    
                                 
                                        
                                    
                                    
                                       JSC Acron, Velky Novgorod, Ρωσία.
                                    
                                 
                     
         Β.   ΥΠΟ ΕΞΕΤΑΣΗ ΠΡΟΪΟΝ
   
               (7)
            
            
               Το υπό εξέταση προϊόν είναι το ίδιο με εκείνο της προηγούμενης έρευνας, δηλαδή το νιτρικό αμμώνιο, στερεό αζωτούχο λίπασμα το οποίο συνήθως χρησιμοποιείται στη γεωργία. Το ΝΑ παρασκευάζεται από αμμωνία και νιτρικό οξύ και η περιεκτικότητά του σε άζωτο υπερβαίνει το 28 % κατά βάρος υπό μορφή κόκκων ή υπό μορφή βώλων.
            
         
               (8)
            
            
               Το υπό εξέταση προϊόν κατατάσσεται στους κωδικούς ΣΟ 3102 30 90 (νιτρικό αμμώνιο, όχι σε υδατικό διάλυμα) και 3102 40 90 (μείγματα ΝΑ με ανθρακικό ασβέστιο ή άλλες ανόργανες ύλες χωρίς λιπαντικές ιδιότητες, περιεκτικότητας σε άζωτο που υπερβαίνει το 28 % κατά βάρος).
            
         Γ.   ΑΠΟΤΕΛΕΣΜΑΤΑ ΤΗΣ ΕΡΕΥΝΑΣ
   1.   Παρατηρήσεις των ενδιαφερόμενων μερών στις χώρες-εξαγωγείς
   
               (9)
            
            
               Τρεις Ρώσοι και ένας Λευκορώσος παραγωγοί-εξαγωγείς, ένας ρώσος εξαγωγέας και οι ρωσικές αρχές υποστήριξαν ότι, λόγω του υψηλού επιπέδου των δασμών αντιντάμπινγκ και κατά συνέπεια της επέκτασης των μέτρων στην ΕΕ των 10, οι παραδοσιακές τους εμπορικές ροές στην ΕΕ των 10 θα διαταραχθούν σημαντικά.
            
         
               (10)
            
            
               Ειδικότερα, υποστήριξαν ότι η απότομη μεγάλη αύξηση της τιμής που προκαλούν οι πάγιοι δασμοί αντιντάμπινγκ κατέστησαν το προϊόν απαγορευτικά ακριβό για τους τελικούς χρήστες στους κλάδους της γεωργίας, της βιομηχανίας και της φαρμακολογίας στην ΕΕ των 10.
            
         2.   Σχόλια που υπέβαλαν οι κοινοτικοί παραγωγοί
   
               (11)
            
            
               Ο κοινοτικός κλάδος παραγωγής δήλωσε ότι αν και οι μέσες τιμές στην ΕΕ των 10 ήταν σημαντικά χαμηλότερες από τις τιμές στην Ευρωπαϊκή Ένωση, όπως καθορίσθηκε πριν από την 1η Μαΐου 2004 («ΕΕ των 15»), δεν θα αντιταχθεί σε καμία πρόταση για λήψη ενδιάμεσων μέτρων, εφόσον αυτά ισχύσουν για μεταβατική περίοδο και δεν επηρεάσουν αρνητικά την κατάσταση του εν λόγω κλάδου.
            
         3.   Σχόλια που ελήφθησαν από τα κράτη μέλη
   
               (12)
            
            
               Οι ισπανικές αρχές, αν και εξέφρασαν ανησυχίες, δεν αντέδρασαν στα μεταβατικά μέτρα που πρότεινε η Επιτροπή, όπως και τα υπόλοιπα κράτη μέλη.
            
         
               (13)
            
            
               Υποστηρίχθηκε ότι αρκετά κράτη μέλη στην ΕΕ των 10 είχαν επιβάλλει μέτρα στο υπό εξέταση προϊόν και ότι τα μέτρα αυτά εξασφάλιζαν ένα επίπεδο προστασίας στην ΕΕ των 10, το οποίο έπαυσε να ισχύει με τη διεύρυνση. Τα επιβληθέντα μέτρα ήταν:
               
                           α)
                        
                        
                           ποσοστώσεις διασφάλισης που επέβαλε η Πολωνία τον Ιούνιο 2002 στις εισαγωγές νιτρικού αμμωνίου, καταγωγής Ρωσίας, και, τον Δεκέμβριο 2002, μέτρα διασφάλισης στις εισαγωγές νιτρικού αμμωνίου, καταγωγής Ουκρανίας,
                        
                     
                           β)
                        
                        
                           μέτρα διασφάλισης που επέβαλε η Ουγγαρία τον Ιούλιο 2003 με πρόσθετους δασμούς 11 600 HUF/τόνο στις εισαγωγές νιτρικού αμμωνίου, καταγωγής Ρωσίας και Ουκρανίας,
                        
                     
                           γ)
                        
                        
                           μέτρα διασφάλισης που επέβαλε η Τσεχική Δημοκρατία τον Φεβρουάριο 2003 με πρόσθετο δασμό 16 % στις εισαγωγές νιτρικού αμμωνίου καταγωγής Ουκρανίας, και μέτρα διασφάλισης με πρόσθετο δασμό 35 % στο υπό εξέταση προϊόν, καταγωγής Ρωσίας.
                        
                     
         
               (14)
            
            
               Παρόλα αυτά, οι αρχές στην ΕΕ των 10 θεώρησαν ότι, μετά τη διεύρυνση, θα πρέπει να εφαρμοσθούν ειδικές μεταβατικές ρυθμίσεις στις εισαγωγές του υπό εξέταση προϊόντος από την Ουκρανία και τη Ρωσία. Σχετικά με το θέμα αυτό, υποστηρίχθηκε ότι το υπό εξέταση προϊόν είναι μεγάλης σημασίας για τους γεωργούς χρήστες στην ΕΕ των 10 καθώς δεν μπορεί εύκολα να αντικατασταθεί από άλλο προϊόν.
            
         
               (15)
            
            
               Κρίθηκε επιπλέον ότι θα πρέπει να αποτραπεί μία μεγάλη και απότομη αύξηση των τιμών του νιτρικού αμμωνίου για τους αγρότες στην ΕΕ των 10· άλλως, οι αγρότες θα αντιμετωπίσουν επιπλέον δυσκολίες προσαρμογής τους στις νέες ανταγωνιστικές συνθήκες υπό τις οποίες λειτουργούν οι παραγωγοί γεωργικών προϊόντων στην ΕΕ των 15. Η σημασία του θέματος αυτού τονίσθηκε περαιτέρω από τη σημαντική αξία των εξαγωγών (περίπου 59 εκατομμ EUR ετησίως) από την Ουκρανία και τη Ρωσία στην ΕΕ των 10 σε σύγκριση με τις εξαγωγές από τις χώρες αυτές στην ΕΕ των 15 (περίπου 39 εκατομμ. EUR ετησίως).
            
         
               (16)
            
            
               Υποστηρίχθηκε, κατά συνέπεια, ότι έχει μεγάλη σημασία για τους εν λόγω τελικούς καταναλωτές στην ΕΕ των 10, να συνεχισθούν οι εισαγωγές στην ΕΕ των 10 του υπό εξέταση προϊόντος σε τιμές που δεν θα αυξηθούν πολύ και απότομα.
            
         
               (17)
            
            
               Για τον λόγο αυτό, οι εν λόγω αρχές είναι της άποψης ότι οι εισαγωγές του υπό εξέταση προϊόντος, καταγωγής Ουκρανίας και Ρωσίας, στην ΕΕ των 10 θα πρέπει να τύχουν ιδιαίτερης μεταχείρισης όσον αφορά τα μέτρα αντιντάμπινγκ.
            
         4.   Αξιολόγηση
   
               (18)
            
            
               Βάσει των διαθέσιμων στοιχείων και πληροφοριών, πραγματοποιήθηκε ανάλυση που επιβεβαίωσε ότι υπήρχε όντως σημαντική διαφορά μεταξύ των τιμών που επικρατούν για το υπό εξέταση προϊόν στην ΕΕ των 10 και στην ΕΕ των 15 (π.χ. στην ΕΕ των 10 το 2000-2003 η μέση τιμή ήταν EUR 70 ανά τόνο από τη Ρωσία και EUR 84 ανά τόνο από την Ουκρανία, ενώ στην ΕΕ των 15, το 2000-2003, ήταν EUR 100 ανά τόνο από τη Ρωσία και EUR 108 ανά τόνο από την Ουκρανία).
            
         
               (19)
            
            
               Η ανάλυση έδειξε επίσης ότι οι εισαχθέντες όγκοι, στην ΕΕ των 10, από την Ουκρανία και τη Ρωσία, ήταν σημαντικοί το 2000-2003 (κατά μέσον όρο περίπου 817 χιλιάδες τόνοι).
            
         5.   Συμπέρασμα
   
               (20)
            
            
               Όλες αυτές οι διάφορες πτυχές και τα συμφέροντα ελήφθησαν υπόψη και εξετάσθηκαν συνολικά. Όπως προέκυψε, τα συμφέροντα των εισαγωγέων και των χρηστών της ΕΕ των 10 θα επηρεάζονταν αρνητικά σε σημαντικό βαθμό από την ξαφνική εφαρμογή των υφιστάμενων μέτρων, αν αυτά τα μέτρα δεν προσαρμόζονταν προσωρινά.
            
         
               (21)
            
            
               Αντιθέτως, όπως επιβεβαίωσε και ο ίδιος ο κοινοτικός κλάδος παραγωγής, το συμφέρον του κοινοτικού κλάδου παραγωγής δεν θα επηρεαζόταν αρνητικά αν τα μέτρα προσαρμόζονταν προσωρινά, εφόσον ο εν λόγω κλάδος δεν μπορεί τη στιγμή αυτή να ικανοποιήσει πλήρως τις ανάγκες των πελατών στην ΕΕ των 10.
            
         
               (22)
            
            
               Υπό τις συνθήκες αυτές, μπορεί ευλόγως να συναχθεί ότι, λόγω της ιδιαίτερης κατάστασης που προέκυψε με τη διεύρυνση, δεν είναι προς το συμφέρον της Κοινότητας να εφαρμόσει τα υφιστάμενα μέτρα χωρίς αυτά να προσαρμοσθούν προσωρινά. Ωστόσο, μία τέτοια προσαρμογή όσον αφορά τις εισαγωγές του υπό εξέταση προϊόντος στην ΕΕ των 10 δεν πρέπει να υπονομεύει σημαντικά το επιθυμητό επίπεδο εμπορικής άμυνας.
            
         
               (23)
            
            
               Για τον σκοπό αυτό, εξετάσθηκαν διάφοροι τρόποι ώστε να προστατευτεί καλύτερα ο κοινοτικός κλάδος παραγωγής από το ζημιογόνο ντάμπινγκ και, ταυτόχρονα, να ληφθούν υπόψη πτυχές του κοινοτικού συμφέροντος, περιορίζοντας τον οικονομικό αντίκτυπο των δασμών αντιντάμπινγκ στους παραδοσιακούς αγοραστές στην ΕΕ των 10, κατά την περίοδο της οικονομικής προσαρμογής που έπεται της διεύρυνσης.
            
         
               (24)
            
            
               Λόγω της ύπαρξης προστατευτικών μέτρων σε ορισμένα κράτη μέλη στην ΕΕ των 10 πριν από τη διεύρυνση, κρίθηκε ότι τα καλύτερα αποτελέσματα θα μπορούσαν να επιτευχθούν αν προβλεπόταν ότι το 50% των παραδοσιακών όγκων, δηλ. των εξαγωγικών όγκων που δεν επηρεάζονται από τα προστατευτικά μέτρα που ίσχυαν πριν από τη διεύρυνση στην ΕΕ των 10, που εξάγονται από την Ουκρανία και τη Ρωσία στην ΕΕ των 10, θα επιτραπεί να εισάγεται χωρίς δασμούς αντιντάμπινγκ για μία μεταβατική περίοδο, υπό τον όρο ότι, αντί να επιβληθούν δασμοί αντιντάμπινγκ, οι εξαγωγικές τιμές σε αυτά τα κράτη μέλη θα αυξάνονταν σε επίπεδα που συμβάλλουν σημαντικά στην άρση της ζημίας. Στο πλαίσιο αυτό, όλες οι εξαγωγές που πραγματοποιούνται στην ΕΕ των 10 καθ’ υπέρβαση των εν λόγω παραδοσιακών εξαγωγικών όγκων, θα υπόκεινται σε δασμούς αντιντάμπινγκ, όπως και οι εξαγωγές στην ΕΕ των 15.
            
         6.   Αναλήψεις υποχρεώσεων
   
               (25)
            
            
               Αφού αξιολογήθηκαν οι διάφορες επιλογές ως προς τον καλύτερο τρόπο με τον οποίο θα μπορούσαν να συνεχισθούν οι παραδοσιακές αυτές εξαγωγικές ροές στην ΕΕ των 10, και να εξασφαλιστεί σημαντική συνεισφορά στην άρση της ζημίας, θεωρήθηκε ότι το καταλληλότερο μέσο ήταν η αποδοχή εθελούσιων αναλήψεων υποχρεώσεων από τα συνεργαζόμενα μέρη με στοιχεία για τις ελάχιστες τιμών εισαγωγής και ποσοτικά ανώτατα όρια. Κατά συνέπεια, σύμφωνα με το άρθρο 8, παράγραφος 2 του βασικού κανονισμού, προτάθηκαν αναλήψεις υποχρεώσεων από την Επιτροπή στους ενδιαφερόμενους παραγωγούς-εξαγωγείς.
            
         
               (26)
            
            
               Στο πλαίσιο αυτό, θα πρέπει να σημειωθεί ότι, σύμφωνα με το άρθρο 22, σημείο γ) του βασικού κανονισμού, οι ιδιαίτερες συνθήκες της διεύρυνσης ελήφθησαν υπόψη όταν καθορίσθηκαν οι όροι της ανάληψης υποχρεώσεων. Συνιστούν ειδικό μέτρο κατά το ότι λειτουργούν ως προσωρινή προσαρμογή των υφιστάμενων μέτρων για τη διευρυμένη Κοινότητα των 25 κρατών μελών.
            
         
               (27)
            
            
               Θ πρέπει επίσης να σημειωθεί ότι οι αναλήψεις υποχρεώσεων δεν είναι άμεσα ισοδύναμες με δασμό αντιντάμπινγκ καθώς οι ελάχιστες καθορισθείσες τιμές εισαγωγής κυμαίνονται σε χαμηλότερα επίπεδα από συνήθως. Άλλως, όπως αναφέρθηκε ανωτέρω, οι τιμές του υπό εξέταση προϊόντος θα ήταν απαγορευτικά υψηλές για τους τελικούς καταναλωτές στην ΕΕ των 10 και, κατά συνέπεια, δεν θα ήταν προς το συμφέρον της Κοινότητας. Ωστόσο, οι παραγωγοί-εξαγωγείς δεσμεύτηκαν να αυξήσουν τις τιμές τους σε επίπεδα που συμβάλλουν σημαντικά στην εξάλειψη της ζημίας.
            
         
               (28)
            
            
               Οι όγκοι εισαγωγών («ανώτατα όρια») καθορίσθηκαν για τους παραγωγούς-εξαγωγείς της Ρωσίας και της Ουκρανίας, χρησιμοποιώντας ως βάση το 50% των παραδοσιακών τους εξαγωγικών όγκων στην ΕΕ των 10 το 2001 και το 2002. Ωστόσο, θα πρέπει να σημειωθεί ότι οι ασυνήθεις αυξήσεις των όγκων των εξαγωγών στην ΕΕ των 10 που παρατηρήθηκαν τους τελευταίους μήνες του 2003 και τους πρώτους μήνες του 2004, αφαιρέθηκαν από τους παραδοσιακούς όγκους που χρησιμοποιούνται για τον προσδιορισμό των ανώτατων ορίων.
            
         
               (29)
            
            
               Όταν πραγματοποιούν πωλήσεις στην ΕΕ των 10, βάσει των όρων της ανάληψης υποχρεώσεών τους, οι εν λόγω παραγωγοί-εξαγωγείς θα πρέπει να συμφωνήσουν να τηρούν σε μεγάλο βαθμό τις παραδοσιακές τους μεθόδους πώλησης σε ατομικούς πελάτες στην ΕΕ των 10. Οι παραγωγοί-εξαγωγείς θα πρέπει, κατά συνέπεια, να γνωρίζουν ότι κάθε προσφορά ανάληψης υποχρέωσης μπορεί να θεωρηθεί εφικτή, και κατά συνέπεια αποδεκτή, μόνον εφόσον, για τις πωλήσεις που καλύπτονται από τις αναλήψεις υποχρεώσεων, διατηρούν σε μεγάλο βαθμό αυτές τις παραδοσιακές μεθόδους εμπορίου με τους πελάτες στην ΕΕ των 10.
            
         
               (30)
            
            
               Επίσης, οι παραγωγοί-εξαγωγείς γνωρίζουν ότι, σύμφωνα με τους όρους της ανάληψης υποχρεώσεων, εάν διαπιστωθεί σημαντική μεταβολή των μεθόδων πώλησης ή, εάν η παρακολούθηση της ανάληψης υποχρεώσεων καταστεί, κατά κάποιο τρόπο, δύσκολη ή αδύνατη, η Επιτροπή δύναται να ανακαλέσει την αποδοχή της ανάληψης υποχρεώσεων της εταιρείας που οδηγούν σε οριστικούς δασμούς αντιντάμπινγκ, οι οποίοι επιβάλλονται αντ’ αυτών στο επίπεδο που προσδιορίζεται στους κανονισμούς (ΕΚ) αριθ. 658/2002 και (ΕΚ) αριθ. 132/2001 ή μπορεί να αναπροσαρμόζει το επίπεδο του ανώτατου ορίου, ή να επιβάλει οριστικούς δασμούς αντιντάμπινγκ ή να λαμβάνει άλλα μέτρα.
            
         
               (31)
            
            
               Κατά συνέπεια, κάθε προσφορά ανάληψης υποχρέωσης που τηρεί τους ανωτέρω όρους, δύναται να γίνεται αποδεκτή από την Επιτροπή μέσω κανονισμού της Επιτροπής.
            
         Δ.   ΤΡΟΠΟΠΟΙΗΣΗ ΤΩΝ ΚΑΝΟΝΙΣΜΩΝ (ΕΚ) ΑΡΙΘ. 658/2002 ΚΑΙ (ΕΚ) ΑΡΙΘ. 132/2001
   
               (32)
            
            
               Βάσει των προαναφερθέντων, είναι αναγκαίο να προβλεφθεί, στην περίπτωση ανάληψης υποχρεώσεων που έχουν γίνει αποδεκτές από την Επιτροπή με σχετικό κανονισμό της Επιτροπής, η δυνατότητα απαλλαγής των εισαγωγών στην Κοινότητα, οι οποίες πραγματοποιούνται υπό τους όρους των εν λόγω αναλήψεων υποχρεώσεων, από τους δασμούς αντιντάμπινγκ που επιβάλλουν οι κανονισμοί (ΕΚ) αριθ. 658/2002 και (ΕΚ) αριθ. 132/2001, μέσω τροποποίησης των εν λόγω κανονισμών,
            
         ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:
   Άρθρο 1
   Στον κανονισμό (ΕΚ) αριθ. 132/2001, παρεμβάλλεται το ακόλουθο άρθρο:
   
      «Άρθρο 1Α
      
      1.   Οι εισαγωγές που έχουν διασαφησθεί για θέση σε ελεύθερη κυκλοφορία απαλλάσσονται από τους δασμούς αντιντάμπινγκ που ορίζει το άρθρο 1, υπό τον όρο ότι, αφενός, παράγονται από εταιρείες από τις οποίες η Επιτροπή έχει δεχθεί αναλήψεις υποχρεώσεων και οι επωνυμίες των οποίων περιέχονται στον σχετικό κανονισμό της Επιτροπής, όπως αυτός τροποποιείται κατά διαστήματα, και, αφετέρου, έχουν εισαχθεί σύμφωνα με τις διατάξεις του ίδιου κανονισμού της Επιτροπής.
      2.   Οι εισαγωγές που αναφέρονται στην παράγραφο 1 απαλλάσσονται από δασμούς αντιντάμπινγκ, υπό τον όρο ότι:
      
                  α)
               
               
                  τα εμπορεύματα που δηλώνονται και προσκομίζονται στα τελωνεία αντιστοιχούν ακριβώς στο προϊόν που περιγράφεται στο άρθρο 1,
               
            
                  β)
               
               
                  κατά την υποβολή της διασάφησης για θέση σε ελεύθερη κυκλοφορία, προσκομίζεται στις τελωνειακές αρχές των κρατών μελών εμπορικό τιμολόγιο που περιέχει τουλάχιστον τα στοιχεία που απαριθμούνται στο παράρτημα, και
               
            
                  γ)
               
               
                  τα εμπορεύματα που δηλώνονται και προσκομίζονται στα τελωνεία αντιστοιχούν ακριβώς στην περιγραφή του εμπορικού τιμολογίου.»
               
            
   Άρθρο 2
   Στον κανονισμό (ΕΚ) αριθ. 658/2002, παρεμβάλλεται το ακόλουθο άρθρο:
   
      «Άρθρο 1Α
      
      1.   Οι εισαγωγές που έχουν διασαφησθεί για θέση σε ελεύθερη κυκλοφορία απαλλάσσονται από τους δασμούς αντιντάμπινγκ που ορίζει το άρθρο 1, υπό τον όρο ότι, αφενός, παράγονται από εταιρείες από τις οποίες η Επιτροπή έχει δεχθεί αναλήψεις υποχρεώσεων και των οποίων οι επωνυμίες περιέχονται στον σχετικό κανονισμό της Επιτροπής, όπως αυτός τροποποιείται κατά διαστήματα, και, αφετέρου, έχουν εισαχθεί σύμφωνα με τις διατάξεις του ίδιου κανονισμού της Επιτροπής.
      2.   Οι εισαγωγές που αναφέρονται στην παράγραφο 1 απαλλάσσονται από δασμούς αντιντάμπινγκ, υπό τον όρο ότι:
      
                  α)
               
               
                  τα εμπορεύματα που δηλώνονται και προσκομίζονται στα τελωνεία αντιστοιχούν ακριβώς στο προϊόν που περιγράφεται στο άρθρο 1,
               
            
                  β)
               
               
                  κατά την υποβολή της διασάφησης για θέση σε ελεύθερη κυκλοφορία, προσκομίζεται στις τελωνειακές αρχές των κρατών μελών εμπορικό τιμολόγιο που περιέχει τουλάχιστον τα στοιχεία που απαριθμούνται στο παράρτημα, και
               
            
                  γ)
               
               
                  τα εμπορεύματα που δηλώνονται και προσκομίζονται στα τελωνεία αντιστοιχούν ακριβώς στην περιγραφή του εμπορικού τιμολογίου.»
               
            
   Άρθρο 3
   Το κείμενο που παρατίθεται στο παράρτημα του παρόντος κανονισμού προστίθεται στους κανονισμούς (ΕΚ) αριθ. 132/2001 και (ΕΚ) αριθ. 658/2002.
   Άρθρο 4
   Ο παρών κανονισμός αρχίζει να ισχύει την επόμενη ημέρα της δημοσίευσής του στην Επίσημη Εφημερίδα της Ευρωπαϊκής Ένωσης.
   
      Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.
      Έγινε στις Βρυξέλλες, στις 17 Μαΐου 2004.
      
         
            Για το Συμβούλιο
         
         
            Ο Πρόεδρος
         
         B. COWEN
         
      
   
   
      (1)  ΕΕ L 56 της 6.3.1996, σ. 1. Κανονισμός ο οποίος τροποποιήθηκε με τον κανονισμό (ΕΚ) αριθ. 461/2004 (ΕΕ L 77 της 13.3.2004, σ. 12).
   
      (2)  ΕΕ L 102 της 18.4.2002, σ. 1.
   
      (3)  ΕΕ L 23 της 25.1.2001, σ. 1.
   
      (4)  ΕΕ C 70 της 20.3.2004, σ. 15.
   
      ΠΑΡΑΡΤΗΜΑ
      «
            ΠΑΡΑΡΤΗΜΑ
            Τα ακόλουθα στοιχεία αναφέρονται στο εμπορικό τιμολόγιο που συνοδεύει τις πωλήσεις νιτρικού αμμωνίου της εταιρείας στην Κοινότητα, οι οποίες αποτελούν αντικείμενο ανάληψης υποχρεώσεων.
            
                        1.
                     
                     
                        Ο τίτλος “ΕΜΠΟΡΙΚΟ ΤΙΜΟΛΟΓΙΟ ΠΟΥ ΣΥΝΟΔΕΥΕΙ ΤΑ ΕΜΠΟΡΕΥΜΑΤΑ ΠΟΥ ΑΠΟΤΕΛΟΥΝ ΤΟ ΑΝΤΙΚΕΙΜΕΝΟ ΑΝΑΛΗΨΗΣ ΥΠΟΧΡΕΩΣΕΩΝ”.
                     
                  
                        2.
                     
                     
                        Η επωνυμία της εταιρείας που αναφέρεται στο άρθρο 1 του κανονισμού [παρεμβάλλεται ο αριθμός] της Επιτροπής, και η οποία εκδίδει το εμπορικό τιμολόγιο.
                     
                  
                        3.
                     
                     
                        Ο αριθμός του εμπορικού τιμολογίου.
                     
                  
                        4.
                     
                     
                        Η ημερομηνία έκδοσης του εμπορικού τιμολογίου.
                     
                  
                        5.
                     
                     
                        Ο πρόσθετος κωδικός Taric βάσει του οποίου γίνεται ο εκτελωνισμός των εμπορευμάτων που αναγράφονται στο τιμολόγιο, στα σύνορα της Κοινότητας.
                     
                  
                        6.
                     
                     
                        Η ακριβής περιγραφή των εμπορευμάτων, συμπεριλαμβανομένων των εξής:
                        
                                    —
                                 
                                 
                                    Ο κωδικός αναφοράς του προϊόντος (PCN), που χρησιμοποιείται για τους σκοπούς της έρευνας και της ανάληψης υποχρεώσεων (π.χ. PCN I, PCN 2 κ.λ.π),
                                 
                              
                                    —
                                 
                                 
                                    απλή περιγραφή των εμπορευμάτων που αντιστοιχούν στον συγκεκριμένο PCN (π.χ. PCN 1: νιτρικό αμμώνιο που δεν περιέχει πρόσθετα στοιχεία - συνήθης ποιότητα, PCN 2: νιτρικό αμμώνιο που περιέχει πρόσθετα στοιχεία σε ειδικά μείγματα, κ.λ.π),
                                 
                              
                                    —
                                 
                                 
                                    ο εταιρικός κωδικός προϊόντος (CPC) (εφόσον ισχύει),
                                 
                              
                                    —
                                 
                                 
                                    ο κωδικός ΣΟ,
                                 
                              
                                    —
                                 
                                 
                                    η ποσότητα (σε τόνους).
                                 
                              
                  
                        7.
                     
                     
                        Περιγραφή των όρων της πώλησης, συμπεριλαμβανόμενων των εξής:
                        
                                    —
                                 
                                 
                                    η τιμή ανά τόνο,
                                 
                              
                                    —
                                 
                                 
                                    οι ισχύοντες όροι πληρωμής,
                                 
                              
                                    —
                                 
                                 
                                    οι ισχύοντες όροι παράδοσης,
                                 
                              
                                    —
                                 
                                 
                                    οι συνολικές εκπτώσεις και μειώσεις.
                                 
                              
                  
                        8.
                     
                     
                        Η ονομασία της εταιρείας που ενεργεί ως εισαγωγέας στην Κοινότητα στην οποία εκδίδεται απευθείας το εμπορικό τιμολόγιο που συνοδεύει τα εμπορεύματα που υπόκεινται σε ανάληψη υποχρεώσεων απευθείας από την εταιρεία.
                     
                  
                        9.
                     
                     
                        Το ονοματεπώνυμο του υπαλλήλου της εταιρείας που εξέδωσε το τιμολόγιο και η ακόλουθη δήλωση υπογεγραμμένη:
                        “Ο υπογραμμένος πιστοποιώ ότι η πώληση για άμεση εξαγωγή στην Ευρωπαϊκή Κοινότητα των εμπορευμάτων που καλύπτονται από το παρόν τιμολόγιο, πραγματοποιείται στο πλαίσιο και με τους όρους της ανάληψης υποχρεώσεων που προτάθηκε από [εταιρεία], και έγινε αποδεκτή από την Ευρωπαϊκή Επιτροπή, με τον κανονισμό (ΕΚ) αριθ. [παρεμβάλλεται ο αριθμός]. Δηλώνω ότι τα στοιχεία που αναγράφονται στο παρόν τιμολόγιο είναι πλήρη και ακριβή.”
                     
                  »